Covid-subvariant: Bevelsraad vergader; minister gaan praat(Argieffoto: Unsplash) Die nasionale Covid-19-bevelsraad sal Dinsdag oor die nuwe Covid-19-subvariant, bekend as XBB.1.5, vergader. Pres. Cyril Ramaphosa het Maandag gesê daar sal tydens die vergadering ŉ verslag van die departement van gesondheid ontvang word met meer inligting oor die nuwe subvariant wat einde Desember vir die eerste keer in Suid-Afrika deur navorsers aan die Universiteit Stellenbosch (US) bevestig is. Daar is egter geen rede tot kommer nie, het Ramaphosa gesê. “Sommige mense vra of ons weer beperkings of inperkings gaan hê – verre daarvandaan. Ons moet net ingelig word oor wat met hierdie variant gebeur.” Dr. Joe Phaahla, minister van gesondheid, en sy adjunk sal intussen om 12:30 vandag ŉ mediakonferensie oor die Covid-situasie in die land toespreek. Die departement van gesondheid het vroeër gesê hy is nog besig om inligting oor ŉ pasiënt by wie die nuwe Covid-19-subvariant geïdentifiseer is, in te samel. Die departement het wel ŉ beroep op mense gedoen om ingeënt te word, opvolginentings te ontvang, maskers te dra, veilige afstand van ander te handhaaf, besige plekke te vermy en gereeld hande te was. Prof. Tulio de Oliveira, ŉ professor in bio-informatika aan die US, het vandeesweek gesê daar was tot dusver egter nog geen toename in gevalle, hospitaalopnames of sterftes weens die nuwe variant nie. Die variant is tans die oorheersende een in die VSA en is reeds in 28 lande aangemeld. XBB.1.5 is ŉ afstammeling van die XBB-subvariant, wat ŉ kruising tussen twee vroeëre stamme van die koronavirus is. Die variant het onder sommige wetenskaplikes die bynaam “kraken-variant” gekry weens sy vermoë om te versprei, maar tot dusver was daar geen beduidende verskille in die erns van gevalle wat veroorsaak is deur XBB.1.5 en ander variante nie.